**Uunga siunnersuut:**

**Naligiissitaaneq assigiinngisitsinnginnissarlu pillugit Inatsisartut inatsisaat**

**Kapitali 1** *Inatsisip siunertaa atuuffissaalu*

**§ 1.** Inatsimmi siunertaavoq, assigiinngisitsinernik akiuiniarnissaq aammalu suiaassuseq, naartuneq, erninermi sulinngiffeqarneq, kinguaassiutitigut sammivik, suiaassutsini kinaassuseqarneq, suiaassutsimik takutitsineq, suiaassutsit ilisarnaataat, kingoqqiffik, ammip qalipaataa, inuiaqatigiinni, inooqatigiinnermi imaluunniit inuianni pinngorfik, innarluuteqarneq, ukiut, politikkikkut isiginnittaaseq, upperisaq imaluunniit upperisaqarneq apeqqutaatinnagit naligiimmik pisinnaatitaaffeqarnermik periarfissaqarnissamillu qularnaarinissaq.

**§ 2.** Inatsit inuiaqatigiinnut tunngasuni tamani atuuppoq, imm. 2-li takuuk.

*Imm. 2.* Inatsit namminiinnarmut tunngasunut atuutinngilaq.

**§ 3.** Inuup inatsit malillugu pisinnaatitaaffini taamaatissinnaanngilai.  
 *Imm. 2.* Aalajangersakkat, isumaqatigiissummut uppernarsaatit, isumaqatigiissutit, maleruaqqusat maleruagassallu il.il. inatsimmik unioqqutitsisut, atuuttussaanngillat.

**Kapitali 2**   
*Assigiinngisitsinissamik inerteqquteqarneq*

**§ 4.** Kinaluunniit inummut allamut suiaassuseq, naartuneq, erninermi sulinngiffeqarneq, kinguaassiutitigut sammivik, suiaassutsini kinaassuseqarneq, suiaassutsimik takutitsineq, suiaassutsit ilisarnaataat, kingoqqiffik, ammip qalipaataa, inuiaqatigiinni, inooqatigiinnermi imaluunniit inuianni pinngorfik, innarluuteqarneq, ukiut, politikkikkut isiginnittaaseq, upperisaq imaluunniit upperisaqarneq pissutigalugit assigiinngisitsisussaanngilaq. Tamatumani toqqaannartumik imaluunniit toqqaannanngitsumik assigiinngisitsinerit aamma pineqarput.  
 *Imm. 2.* Inuk tunngavissarititaasut imm. 1-imi taaneqartut pissutigalugit inuup allap assigisaanik inissisimasup pineqarsimaneranut, pineqarneranut imaluunniit pineqartussaagaluarneranut sanilliullugu ajornerusumik pineqarpat, toqqaannartumik assigiinngisitsisoqarsimassaaq.   
 *Imm. 3.* Aalajangersakkap, piumasarisap imaluunniit suleriaatsip, arlaannaannulluunniit atarpasinngitsup, inuit ilai, inunnut allanut sanilliullugu suiaassuseq pissutigalugu immikkut iluaqutaanngitsumik inissitsissappagit, imaluunniit suiaassuseq, naartuneq, erninermi sulinngiffeqarneq, kinguaassiutitigut sammivik, suiaassutsini kinaassuseqarneq, suiaassutsimik takutitsineq, suiaassutsit ilisarnaataat, kingoqqiffik, ammip qalipaataa, inuiaqatigiinni, inooqatigiinnermi imaluunniit inuianni pinngorfik, innarluuteqarneq, ukiut, politikkikkut isiginnittaaseq, upperisaq imaluunniit upperisaqarneq pissutigalugit inunnut allanut sanilliullugit immikkut iluaqutaanngitsumik inissitsissappagit, toqqaannanngitsumik assigiinngisitsisoqarsimassaaq. Taamaattoq aalajangersagaq, tunngavigisaq imaluunniit suleriaaseq pineqartoq inatsisinut naapertuuttumik kinaassusersiunngitsumik tunngavilersuutitaqarpat aammalu siunertap taassuma naammassinissaanut aningaasassat naapertuuppata pisariaqarpatalu, tamanna atuutissanngilaq.

**§ 5.**  Nakkarsaanerit tamarmik kiisalu nuanninngitsumik pineq, inuup taamatut pissusilersornermik akuersiumannginnera imaluunniit akuersaarnera aallaavigalugu, inatsimmut matumunnga naapertuuttumik assigiinngisitsinertut isigineqassaaq.  
 *Imm. 2.* Inuup naleqassusaata innarlernissaa aammalu qunusaarisumik, akeqqersimaartumik nakkarsaasumik, nikanarsaasumik imaluunniit nuanninngitsumik akaareqatigiinnginnissaq siunertaralugu imaluunniit taamatut sunniutilimmik, assigiinngisitsinermut tunngaviusunut § 4-mi taaneqartunut atatillugu kissaatigineqanngitsumik pissusilersortoqarpat, nakkarsaaneq pisimassaaq.  
 *Imm. 3.* Kinguaassiutitigut innimiilliorneq tassaavoq, pissusilersorneq kinguaassiutinut tunngasoq piumaneqanngitsoq. Pissusilersorneq oqalunnerusinnaavoq, nipaannerusinnaavoq imaluunniit timip takutitaatigoorsinnaalluni. Tamanna inuup naleqassusaanik innarliiniarnerusinnaavoq imaluunniit innarliilluni. Pissusilersorneq qunusaarisumik, akeqqersimaartumik, nakkarsaasumik, nikanarsaasumik imaluunniit nuanninngitsumik kinguneqarsinnaavoq.

**§ 6.** Assigiinngisitsinissamut tunngaviit § 4-ami taaneqartutpissutigalugit inuk assigiinngisitsivigineqarnissaanik imaluunniit nakkarsarneqarnissaanik ilitsersuineq, assigiinngisitsinertut imaluunniit nakkarsaanertut inatsimmi matumani isigineqarpoq.

**§ 7.** §§ 4-6 aamma § 12 unioqqutillugit assigiinngisitseqataanissaq inerteqqutaavoq.

*Assigiinngisitsinissamik inerteqquteqarnermi ilaatinneqanngitsut*

**§ 8.** §§ 4-7 aamma § 12 apeqqutaatinnagit, inatsisinut naapertuuttumik siunertami kinaassusersiunngitsumik tamanna tunngavilersugaappat tamatumalu naammassinissaanut aningaasassat naapertuuppata pisariaqarpatalu, inatsit manna assigiinngisitsinissamut killiliinngilaq.

**§ 9.** §§ 4-7 aamma § 12 apeqqutaatinnagit, iliuusissat immikkuullarissut suiaassutsimut, naartunermut, erninermi sulinngiffeqarnermut, kinguaassiutitigut sammivimmut, suiaassutsini kinaassuseqarnermut, suiaassutsimik takutitsinermut, suiaassutsit ilisarnaataannut, kingoqqiffik, ammip qalipaataanut, inuiaqatigiinnut, inooqatigiinnermut imaluunniit inuianni pinngorfimmut, ukiunut, politikkikkut isiginnittaatsimut, upperisamut imaluunniit upperisaqarnermut atasumik ajoqutissartaasut pitsaaliornissaannik imaluunniit naligiissinnissaannik siunertaqartut atuutsinnissaannut imaluunniit akuerinissaannut inatsit manna killiliinngilaq.  
 *Imm. 2.* Iliuusissat immikkuullarissut § 9 naapertorlugu aallartinneqartut, iliuusissat siunertaasa naammassineqarsinnaalernerat tikillugu taamaallaat atuutsinneqarsinnaapput.

**Kapitali 3***Iliuuseqarluni naligiissitaanermik assigiinngisitsinnginnissamillu suliaqarneq*

**§ 10.** Pisortani oqartussat inatsisinik allaffissornikkullu aalajangersakkanik, politikkinik aammalu suliassaqarfinni inatsimmi matumani pineqartuni ingerlatassanik ilusilersuinerminni piviusunngortitsinerminnilu suiaassutsit akornanni naligiissinnissamik siunertaqarnerup aammalu assigiinngisitsisoqannginnissaata iliuuseqarlutik mianersuunnissaannik pisussaaffeqarput.

**§ 11.** Pisortani namminersortunilu sulisitsisut naligiissitsilernissaq § 4-ami immikkoortut tunngavigalugit assigiinngisitsinissap pinngitsoortinnissaa, suliffeqarfimmik/kattuffimmik iluanni iliuuseqarlutik, siunnerfilimmik pilersaarutaasumillu sulissutigissavaat, aammalu nakkarsaaneq aamma kinguaassiuutitigut innimiilliorneq pinngitsoortinniassallugit. Suliaqarnermi ilaatigut sulisussarsiorneq, aningaasarsianut sulinermullu atugassarititaasut, atorfimmi qaffasinnerusumik inissitsinneqarneq, ineriartornissamut periarfissat aammalu sulinerup ilaqutariittullu inuunerup ataqatigiissinnissaannut periarfissaqarneq, pineqartunut ilaatinneqarput.

**Kapitali 4**   
*Suliffeqarnermi pissutsini maleruagassat immikkut ittut*

**§ 12.** Kapitali 2-mi assigiinngisitsinissap inerteqqutigineqarnera suliffeqarnermut tunngasortaannut tamanut atuuppoq. Taasani ilaatigut pineqartunut ilaapput:  
1) Allagarsiissuteqarneq  
2) Atorfinitsitsineq, allamut inissiineq atorfimmilu qaffasinnerusumik inissitsinneqarneq   
3) Aningaasarsianut sulinermullu atugassarititaasut  
4) Soraarsitsineq.  
 *Imm. 2.* Sulinermik inuussutissarsiuteqartoq inatsit manna naapertorlugu piumasaqaateqarnera pissutigalugu soraarsinneqaqqusaanngilaq, ilanngullugu sulinermik inuussutissarsiuteqartoq Naligiissitsinissamut aalajangiisartunut naammagittaalliorsimappat.

**§ 13.** Sulisitsisoq sulinermik inuussutissarsiuteqartumik atorfinitsitsinermut atatillugu imaluunniit atorfinitsitsinerup nalaani naartuneq, meerartaarnissamik pilersaaruteqarneq, erninermi sulinngiffeqarneq, kinguaassiutitigut sammivik, suiaassutsini kinaassuseqarneq, suiaassutsimik takutitsineq, suiaassutsit ilisarnaataat, kingoqqiffik, ammip qalipaataa, inuiaqatigiinni, inooqatigiinnermi imaluunniit inuianni pinngorfik, ukiut, politikkikkut isiginnittaaseq, upperisaq imaluunniit upperisaqarneq pillugit paasissutissanik piumasaqaqqusaanngilaq, piniaqqusaanngilaq imaluunniit tiguseqqusaanngilaq atueqqusaananilu.  
 *Imm. 2.* Paasissutissat sulinerup imaluunniit inuussutissarsiornerup ingerlannissaanut aalajangiisuulluinnartumik pingaaruteqarpata, imm. 1-imi inuiaassuseqarneq innarluuteqarnerlu pillugit paasissutissanik piniarnissamut killiliinngilaq.

**§ 14.** Sulisitsisup naartuneq, erninermi sulinngiffeqarneq imaluunniit meeravissiartaarneq pissutigalugit, imaluunniit sulinermik inuussutissarsiuteqartup naartunermi, erninermi meeravissiartaarnermilu sulinngiffeqarneq ullormusiallu pillugit Inatsisartut Inatsisaat sukkulluunniit atuuttoq naapertorlugu sulinngiffeqarnissamik piumasaqaateqarnera pissutigalugu, sulinermik inuussutissarsiuteqartoq soraarseqqusaanngilaa.  
 *Imm. 2.* Piffissaq sulinermik inuussutissarsiuteqartup naartunermi, erninermi meeravissiartaarnermilu sulinngiffeqarneq pillugit Inatsisartut Inatsisaat naapertorlugu sulinngiffeqarnera pissutigalugu, sulinermut tunngasuni sulisimanerup sivisussusaanik naatsorsuinermi ilanngunneqassaaq. Aalajangersagaq soraarnerussutisianut tunngassuteqanngilaq.  
 *Imm. 3.* Angajoqqaat naartunermi, erninermi meeravissiartaarnermilu sulinngiffeqarneq pillugit Inatsisartut Inatsisaat naapertorlugu pisinnaatitaaffimminnik atuisimasut suliffitoqqaminnut imaluunniit assigisaanut, naartunermi, erninermi meeravissiartaarnermilu sulinngiffeqarneq pillugit Inatsisartut Inatsisaat naapertorlugu, uternissamut pisinnaatitaapput. Angajoqqaat suliffimmi atukkanik pitsanngorsaanerit tamaasa sulinngiffeqarnerup kingorna pisinnaatitaasatik pisinnaatitaaffigai.

**§ 15.** Sulisartut, aningaasarsianut atugassarititaasut aalajangersarneqarnerat pillugu assigiinngisitsisoqartoq pasitsaassaqartut, sulisitsisoq atorfinni sanilliunneqarsinnaasuni nalinginnaasumik aningaasarsiat annertussuserisartagaat aammalu aningaasarsianut atugassarititaasunik aalajangersaanissamut tunngavissarititaasut pillugit allaganngorlugu paasissutissiissasoq, piumasaqarsinnaapput.

*Imm. 2.* Aalajangersagaq manna malillugu aningaasarsiat pillugit paasissutissanik tigusaqartoq nipangiussisussaatitaavoq aammalu nipangiussinissamut uppernarsaat atsiussallugu.

**§ 16.** Naartunermi, erninermi imaluunniit meeravissiartaarnermi inuit illersorneqarnissaat pillugu aalajangersakkanik iluaqusiinerusussanik atuutsitsilernissamut imaluunniit atuutsitsiinnarnissamut inatsimmi aalajangersakkat killiliinngillat.

**Kapitali 5**

*Inuussutissarsiornikkut imaluunniit tamanut iluaqutaasussatut suliffeqarfiup iluani maleruagassat immikkut ittut*

**§ 17.** Inuussutissarsiornikkut imaluunniit tamanut iluaqutaasussatut suliffeqarfiup iluani, inuup kingoqqiffik, ammip qalipaataa, inuiaqatigiinni imaluunniit inuiaassutsikkut suminngaanneerfia, upperisaa imaluunniit kinguaassiutitigut sammivia, suiaassutsini kinaassuseqarnera, suiaassutsimik takutitsinera imaluunniit suiaassutsini ilisarnaatai pissutigalugit allatuulli atugassarititaasut assingi tunngavigalugit inuit sullikkumaneqannginnerat, inerteqqutaavoq.

*Imm. 2.* Taamatuttaaq sumiiffimmut, takutitsivimmut, saqqummersitsivimmut, katerisimaartunut assigisaannulluunniit, tunngavissat imm. 1-imi taaneqartut pissutigalugit tamanut ammasumut, atugassarititaasut assingi tunngavigalugit inuup isertikkumannginnissaa, inerteqqutaavoq.

**Kapitali 6**   
*Naligiissitaaneq pillugu aalajangiisartut*

*Aalajangiisinnaatitaaneq aamma aaqqissuussaaneq*

**§ 18.** Naligiissitaaneq pillugu aalajangiisartut tunngavissarititaasut manna inatsimmi illersorneqartut pissutigalugit assigiinngisitsinermut naammagittaalliutit suliarisarpai.  
 *Imm. 2.* Aalajangiisartut aamma ataatsimoorluni isumaqatigiissutini aalajangersakkat, inatsimmi manna pisutut, assigiinngisitsinnginnissamik imaluunniit naligiimmik aningaasarsiaqarnissamut pisussaaffinnik assigisaannik imaqartut, unioqqutinneqarnerat pillugu sulinermik inuussutissarsiutillit naammagittaalliutaat suliarisinnaavaat.  
 *Imm. 3*. Naammagittaalliut suliami inatsisitigut ataasiakkaatigut nammineq soqutigisaqartumit Naligiissitaaneq pillugu aalajangiisartunut suliakkiissutaasinnaavoq.

**§ 19.**  Aalajangiisartut ataatsimik siulittaasoqarput aammalu sisamanik allanik ilaasortaqarlutik.  
 *Imm. 2**.* Naalakkersuisut siulittaasoq, inatsisilerinikkut ilinniagartuutut angusilluni soraarummeersimasoq, Nunatta eqqartuussisuanit inassuteqarneq malillugu, toqqassavaat.  
 *Imm. 3*. Naalakkersuisut kattuffinnit, peqatigiiffinnit, sullissivinnit il.il. inassuteqaatit malillugit Naligiissitaaneq pillugu aalajangiisartunut ilaasortat toqqassavai*.* Inassutigineqartut suliassaqarfinni manna inatsimmi sammineqartuni ataatsimi arlalinniluunniit suliatigut uppernarsarneqartunik ilisimasaqassapput.

*Imm. 4.* Naalakkersuisut Naligiissitaaneq pillugu aalajangiisartut katitigaaneranni, suiaassutsit aappaanniittut annerpaamik ilaasortamik ataatsimik amerlanerutillugit, toqqaassapput.  
 *Imm. 5.* Siulittaasoq aammalu ilaasortat sisamat piffissamut ukiunik pingasunik sivisussusilimmut toqqarneqassapput. Ilaasortaq toqqarneqartoq ilaasortaajunnaarpat, ilaasortaajunnaarsinneqarpat imaluunniit suliassani isumagisinnaajunnaarpagit, nutaamik toqqaasoqassaaq.

**§ 20.** Naalakkersuisuttunngavissarititaasut ataani allassimasut ilaat ataaseq arlallilluunniit naammassineqarsimappata, Naligiissitaaneq pillugu aalajangiisartuni ilaasortaq tunuartissinnaavaat:

1) ilaasortaq inatsit manna naapertorlugu ilaasortap suliassaannik suliarinninnermini annertuumik sumiginnaappat.

2) inatsit manna naapertorlugu ilaasortap suliassaanik toqqissisimanartumik ilaasortap suliarinninnissaanut annertuumik tatiginanngitsumik, ilaasortaq iliuuseqarpat.

3) ilaasortaq tunuartinneqassasoq Naligiissitaaneq pillugu aalajangiisartuni ilaasortat sisamat inassutigippassuk, aammalu Naalakkersuisut pissutsinik misissuereernermi ilaasortaq tunuartinneqassasoq isumaqarpata.

*Imm. 2*. Naalakkersuisut aamma ataani pissutsit allaqqasut tunngavigalugit Naligiissitaaneq pillugu aalajangiisartuni ilaasortat tunuartissinnaavai

1) Ukiumut nalunaarusiunngippata.

2) Aalajangiisartut § 18, imm. 1 aamma imm. 2-mi suliassat ininngippagit, naammaginartumillu pitsaassusilinngippagit.

**§ 21.** Aalajangiisartut, kapitali 8 naapertorlugu, manna inatsisip unioqqutinneqarneranut taarsiilluni akiliinissamik aalajangiisinnaapput.

**§ 22.** Aalajangiisartut naammagittaalliutit pisortat ingerlatsineranni oqartussamut allamut suliakkiissutaasinnaasut, taassuma suliami aalajangiinissaa sioqqullugu, suliarisinnaanngilaat.  
 *Imm. 2.* Aalajangiisartut suliassat Inatsisartut Ombudsmandianni imaluunniit eqqartuussivinni suliarineqarlutik ingerlanneqartut, suliarisinnaanngilai.  
 *Imm. 3.* Suliassaq aalajangiisartuni suliarineqarluni ingerlanneqartillugu, suliami peqataasut suliassaq eqqartuussivinnut suliakkiissutigisinnaanngilaat imaluunniit Inatsisartut Ombudsmandiannut naammagittaalliutigisinnaanagu.

**§ 23.** Naligiissitaaneq pillugu aalajangiisartut suliassaminnut naapertuuttumik suleriaasissartik namminneerlutik aalajangersassavaat.

**§ 24.** Naligiissitaaneq pillugu aalajangiisartunut ilaasortat Inatsisartuni Naalakkersuisunilu il. il. ilaasortat aningaasarsiaqartitaanerat il. il. pillugit Inatsisartut inatsisaanni maleruagassat malillugit akissarsiaqassapput, ullormusiaqassapput aammalu angalanermut aningaasartuutinut ajunngitsorsiassaqassallutik. Aningaasartuutit taakkua Nunap karsianit ukiumoortumik tapiissutit iluanni akilerneqassapput.

*Naammagittaalliuutinik suliarinninneq*

**§ 25.**  Naalakkersuisut Naligiissitaaneq pillugu aalajangiisartunut kikkut allattoqarfimmi sullississanersut aalajangersassavaat, tamatumunnga ilanngullugu aalajangiisartut pisortat aqutsisoqarfiannit sullinneqassanersut.   
 *Imm. 2.* Allattoqarfiup aalajangiisartut naammagittaalliutinik suliarinninnissaat piareersassavaat. Naammagittaalliutit allaganngorlugu tunngavissalimmik suliarineqassapput.  
 *Imm. 3.* Allattoqarfiup suliami peqataasut suliap paasissutissiivigineqarnissaanut peqataaqqusinnaavai. Suliami peqataasup piffissaliussap iluani peqataaqqusineq malinngippagu, nutaamik piffissaliinissamut aalajangersaasoqassaaq. Akissuteqarnissamut kaammattorneqarneq malinneqanngippat, aalajangiisartut suliassaq tunngavissat pigineqartut tunngavigalugit aalajangiiffigineqarsinnaasoq aalajangersinnaavaat.  
 *Imm. 4.* Allattoqarfiup naammagittaalliutit aalajangiisartuni suliarineqarnissamut naleqqutinngitsutut nalilerneqartut, itigarsinnaavai. Aalajangiineq taanna aalajangiisartunut suliakkiissutigineqarsinnaavoq.

**§ 26.** Aalajangiisartut naammagittaalliuutip suliarineqarneranut atatillugu suliamut paasisimasalimmit oqaaseqaatinik piniarsinnaapput.  
 *Imm. 2.* Ataatsimoorluni isumaqatigiissutini aalajangersakkat unioqqutinneqarnerat pillugu suliassat suliarineqarneranni, aalajangiisoqarsinnaalinnginnerani isumaqatigiissummi pineqartumi peqataasunit oqaaseqaammik aalajangiisartut piniassapput.

**§ 27.** Aalajangiisartut suliami naammagittaalliortoq taperserneqarsinnaanngippat, naammagittaalliutip suliarineqarnissaa itigartissinnaavaat.

**§ 28.** Aalajangiisartut aalajangiisinnaatitaaneq allattoqarfimmut suliakkiissutigisinnaavaat.   
 *Imm. 2.* Tamatumunnga maleruagassat erseqqinnerusut aalajangiisartut suleriaasianni aalajangersarneqassapput.

**§ 29.** Aalajangiisartut aalajangiineri allaffissornikkut oqartussamut allamut suliakkiissutigineqarsinnaanngillat.  
 *Imm. 2.* Aalajangiinerit tunngaviusunut tunngassutillit, kinaassutsinik takuneqarsinnaatitsinnginneq naammattumik pisinnaappat aammalu suliami peqataasut illersorneqarsinnaappata, kinaassutsit takuneqarsinnaatinnagit tamanut saqqummiunneqassapput. Suliassarli tamanit ilisimaneqareerpat, aalajangiinerit tamanut saqqummiunneqarsinnaapput.

**§ 30.** Ukiut tamaasa kingusinnerpaamik 1. maj aalajangiisartut ukiup siuliani suliaqarsimanertik pillugu nalunaarummik tunniussissapput. Nalunaarut Naligiissitaaneq pillugu aalajangiisartut nittartagaanni kalaallisut danskisullu tamanut saqqummiunneqassaaq.

**Kapitali** 7  
*Suiaassutsit akornanni naligiissitaaneq* *immikkut pillugu*

*Pisortat ataatsimiititaliaanni, siunnersuisoqatigiivini, isumalioqatigiissitaanni assigisaannilu suiaassutsit katitigaanerat*

**§ 31.** Pisortat ataatsimiititaliai, siunnersuisoqatigiivi, isumalioqatigiissitaliai assigisaallu Naalakkersuisunit pilersinneqartut, katitigaanerminni suliaassutsini aappaaniittut annerpaamik ataatsimik amerlanerussapput.

**§ 32.**  Naalakkersuisut siulersuisunut, sinniisoqarfinnut assigisaannullu ataatsimoorluni aqutsisunut ilaasortanik toqqaasoqartillugu, suiaassutsini aappaaniittuni ilaasortaq ataaseq annerpaamik ataatsimik amerlanerutillugu toqqaasoqassaaq.  
 *Imm. 2*. Naalakkersuisut siulersuisunut, sinniisoqarfinnut imaluunniit assigisaanik ataatsimoorluni aqutsisunut ilaasortat ilaannaannik toqqaallutik pisoqartillugu, Naalakkersuisut imm. 1-imi aalajangersagaq apeqqutaatinnagu, ataatsimoorluni aqutsisuni tamarmiusuni suiaassutsit akornanni naligiimmik amerlassusiliisimaneq ersersillugu, ilaasortanik toqqaassapput.

**§ 33.** Oqartussat imaluunniit kattuffiit inatsimmi §§ 32 aamma 33 naapertorlugit siulersuisunut, ataatsimiititalianut il.il. ilaasortassanik, tamakkiisumik ilaannaasumilluunniit Naalakkersuisunit toqqarneqartussanik, inassuteqartussat, suiaassutsini tamani ataaseq siunnersuutigissavaat. Ilaasortassanik amerlanerusunik siunnersuuteqartoqarpat, siunnersuutigineqartut suiaassutsini tamani amerlaqatigiissapput.  
 *Imm. 2.* Oqartussat, kattuffiit il.il. immikkut pissutissaqarpata imm. 1-imi aalajangersagaq avaqqussinnaavaat, taamaattoqarpallu Naalakkersuisunut tunngavilersorluakkamik allassapput.  
 *Imm. 3.* Ilaasortassanik inassuteqarneq aalajangersakkamut naapertuuttumik pisimanngippat, inassuteqaat pineqartoq Naalakkersuisut tunngavigisariaqanngilaat. Taamatut pisoqartillugu oqartussaq imaluunniit kattuffik pineqartoq nutaamik inassuteqassaaq. Imm. 2 naapertorlugu tunngavilersuut akuerineqarsinnaanngippat, assigisaa atuutissaaq. Kattuffik Naalakkersuisunut inassuteqaateqanngippat, ilaasortaq aammattaaq sinniisussaqartillugu Naalakkersuisunit toqqarneqassaaq.

*Aningaasarsianut naatsorsueqqissaarneq suiaassutsinut agguagaasoq*

**§ 34.** Naatsorsueqqissaartarfik minnerpaamik ukioq allortarlugu suiaassutsinut agguagaasumik aningaasarsianut naatsorsueqqissaartarpoq.

*Kalaallit Nunaanni Naligiissitaanermut siunnersuisoqatigiit*

*Naligiissitaanermut siunnersuisoqatigiit suliassai*

**§ 35.** Naligiissitaanermut siunnersuisoqatigiit naligiissitaanerup siuarsarnissaa, naligiissitaanikkut pisinnaatitaaffiit soqutigisallu suliassarai, kiisalu inuiaqatigiinni naligiissitaaneq ukkatarissallugu, taannalu pillugu paasissutissiisassallutik. Naligiissitaanermut siunnersuisoqatigiit pissutsinik naligiissitaanermut tunngasunik, piumaffigineqarnermikkut imaluunniit nammineq suliniuteqarnermikkut, misissuisinnaapput. Naligiissitaanermut siunnersuisoqatigiit peqataasut allanut misissuinerminni il.il. akileeqqusisinnaapput.

*Imm. 2.* Naligiissitaanermut siunnersuisoqatigiit:

1) inatsisip atorneqarnera, tamatumalu inuiaqatigiinni qanoq atuutsinneqarnera malinnaaffigissavaat.

2) Naalakkersuisunit ujartuisoqarnerani oqaaseqaateqassapput. Oqaaseqaatit tamanit takuneqarsinnaassapput.

3) sammisassanik paasissutissiinertut oqallitsitsilertussatullu ittunik aallartitsissaaq.

4) pisortat ingerlatsinerannut taakkulu sullissiviinut, suliffeqarfinnut namminersortunut inuiaqatigiinnilu ataasiakkaanut siunnersuisutut sulissapput.

*Imm. 3.* Naligiissitaanermut siunnersuisoqatigiit aammattaaq:

1) Inuiaqatigiinni naligiissitaaneq pillugu ilisimasanik katersissapput, ineriartortitsissapput aammalu paasissutissiisassapput.

2) naligiissitaaneq pillugu paasissutissat tamanut, ilaatigullu ilinniartunut, ilisimatuunut, suliaqartunut politikerinullu malinnaaffigineqartussanngorlugit nutartertassavai

*Imm. 4.* Naligiissitaanermut siunnersuisoqatigiit aammattaaq:

1) pisortat sullissiviinit suliffeqarfinnillu naligiissitaanermut aallartitanut ikiuutissapput.

2) naligiissitaanermut iliuusissat pillugit isumassarsianik, siunnersuutinik suliniutissanillu inuiaqatigiinni naligiissitaanermik pitsanngorsaasussanik, oqartussanut il.il. suliaqassapput.

3) Ileqquusumik suiaassutsini inissisimanermi nuanninngitsortaasut allanngortinnissaat siunertaralugu paasissutissiinermik suliaqarneq ingerlatissavaat.

4) Pisortani sullissiviit kattuffiillu allat, suiaassutsimut attuumassutilimmik persuttaasarnerup akiorniarnissaanik siunertaqartumik, suleqatigissavai.

5) Suliffeqarnermi naligiimmik aningaasarsiaqarnissaq aammalu suiaassutsikkut assigiinngisitsinermi ajornartorsiuteqarfiusut sulissutigissavai.

*Imm. 5.* Naligiissitaanermut siunnersuisoqatigiit ukiut tamaasa kingusinnerpaamik 1. aprilimi Naligiissitaanermut siunnersuisoqatigiit suliaqarnerannut allaganngorlugu nalunaarummik Naalakkersuisunut Inatsisartunullu saqqummiissaaq. Nalunaarut tamanut saqqummiunneqassaaq.

**§ 36.** Naligiissitaanermut siunnersuisoqatigiit suliassai inatsimmi aalajangersagaasut aallaavigalugit Naligiissitaanermut siunnersuisoqatigiit ukiumoortumik ukkatarinniffii suliniuteqarfiilu Naligiissitaanermut siunnersuisoqatigiinnut allattoqarfiup aalajangersassavai.

*Imm. 2.* Naligiissitaanermut siunnersuisoqatigiit naligiissitaanermut suliassaqarfimmi periusissianik ineriartortitsinerannut allattoqarfik ikiuutissaaq.

**§ 37.** Inatsisartut, Naalakkersuisut pisortanilu oqartussat allat, apeqqutini nalinginnaasuni tamani, naligiissitaanermut pingaaruteqartuni, Naligiissitaanermut siunnersuisoqatigiit isumasiorfigisinnaavai.

**§ 38.**  Naligiissitaanermut siunnersuisoqatigiit suliassaqarfiannut tunngasut pillugit killilersorneqaratik oqaaseqarnissamut Naligiissitaanermut siunnersuisoqatigiit pisinnaatitaapput. Oqaaseqaateqarnerit kimut saaffiginnissanersut, Naligiissitaanermut siunnersuisoqatigiit nammineerlutik aalajangissavaat.

*Naligiissitaanermut siunnersuisoqatigiit aaqqissuussaanerat*

**§ 39.** Naalakkersuisut naligiissitaanermut siunnersuisoqatigiit politikkimut attuumassuteqanngitsut pilersissavai. Naligiissitaanermut siunnersuisoqatigiit katillugit arfineq marlunnik ilaasortaqarput.

Imm. 2. Siulittaasoq ilaasortallu allat piffissamut ukiunik sisamanik sivisussusilimmut toqqarneqassapput. Ilaasortaq toqqarneqartoq ilaasortaajunnaarpat, ilaasortaajunnaarsinneqarpat imaluunniit suliani isumagisinnaajunnaarpagit, nutaamik toqqaasoqassaaq.

**§ 40.** Naalakkersuisut qinigassatut inassutigineqartut akornanni siulittaasumik toqqaassapput.

Imm. 2. Naalakkersuisut kattuffiit, sulinermik inuussutissarsiuteqartunik imaluunniit sulisitsisunik sullissisut, inassuteqarnerisigut Naligiissitaanermut siunnersuisoqatigiinni ilaasortamik ataatsimik marlunnilluunniit toqqaassapput.

Imm. 3. Naalakkersuisut kattuffiit, sullissiviit il.il. meeqqanik inuusuttunillu sullissisut imaluunniit meeqqat inuusuttullu pillugit suliaqartut, inassuteqarnerisigut Naligiissitaanermut siunnersuisoqatigiinni ilaasortamik ataatsimik marlunnilluunniit toqqaassapput.

Imm. 4. Naalakkersuisut kattuffiit, peqatigiiffiit, sullissiviit il.il. ilinniartitaanermik, meeqqat atuarfiannik ilisimatusarnermilluunniit suliaqartut, inassuteqarnerisigut Naligiissitaanermut siunnersuisoqatigiinni ilaasortamik ataatsimik marlunnilluunniit toqqaassapput.

Imm. 5. Naalakkersuisut kattuffiit, peqatigiiffiit, sullissiviit il.il., suiaassutsit inissisimaffiinik imaluunniit suiaassutsit ataasiakkaat soqutigisaannik pisinnaatitaaffiinillu suliaqartut inassuteqarnerisigut ilaasortamik ataatsimik marlunnilluunniit toqqaassapput.

Imm. 6. Naalakkersuisut ilaasortat allat naligiissitaanermut tunngasunut soqutigisanik sinniisut toqqassavai.

Imm. 7. Kattuffiit, peqatigiiffiit, sullissiviit il.il., imm. 2-5 naapertorlugit Naligiissitaanermut siunnersuisoqatigiinni ilaasortassanik inassuteqartut, suiaassutsinit marluusunit tamanit amerlaqatigiinnik toqqagassatut inassuteqaateqartassapput.

Imm. 8. Naalakkersuisut kattuffiit, peqatigiiffiit sullissiviillu suut siunnersuisoqatigiinnut ilaasortanik inassuteqarsinnaanerat pillugu maleruagassanik erseqqinnerusunik aalajangersaasinnaapput.

**§ 41.** Naalakkersuisut Naligiissitaanermut siunnersuisoqatigiinni ilaasortaq piffissap ukiunik sisamanik sivisussusillip iluani ilaasortaajunnaarsissinnaavaat, tunngavissarititaasut uku naammassineqarpata:

1) ilaasortaq inatsit manna naapertorlugu ilaasortap suliassaannik suliarinninnermini annertuumik sumiginnaappat.

2) inatsit manna naapertorlugu ilaasortap suliassaanik toqqissisimanartumik ilaasortap suliarinninnissaanut annertuumik tatiginanngitsumik, ilaasortaq iliuuseqarpat.

3) Ilaasortap tunuartinneqarnissaa Naligiissitaanermut siunnersuisoqatigiinni ilaasortanit pingasunit allakkatigut tunngavilersugaasumillu inassutigineqarpat, aammalu Naalakkersuisut misissuereernerminni isumaqarpata ilaasortaq siunnersuisoqatigiinni ilaasortaanissamut naleqqukkunnaartoq.

*Imm. 2.* Naalakkersuisut aamma ataani allaqqasut tunngavigalugit Naligiissitaanermut siunnersuisoqatigiit ilaasortaannik tunuartitsisinnaapput:

1) Naalakkersuisunut ukiumut nalunaarusiunngippata aamma naatsorsuusiunngippata.

2) Siunnersuisoqatigiit § 35, imm. 2 aamma imm. 3-mi suliassat ininngippagit, naammaginartumillu pitsaassusilinngippagit.

**§ 42.** Naligiissitaanermut siunnersuisoqatigiit §§ 33-36 naapertorlugit suliassaminnut naapertuuttumik suleriaasissartik nammineerlutik aalajangersassavaat.

*Naligiissitaanermut siunnersuisoqatigiit allattoqarfiat*

**§ 43.** Naligiissitaanermut siunnersuisoqatigiit ulluinnarni suliassaminnik isumaginnittussamik allattoqarfimmik pilersitsissapput.

*Imm. 2.* Naligiissitaanermut siunnersuisoqatigiit Namminersorlutik Oqartussani sulisunut maleruagassat sukkulluunniit atuuttut malillugit allattoqarfimmi sulisunik atorfinitsitsinissamut soraarsitsinissamullu aalajangiisinnaatitaapput.

*Aningaasalersuineq*

**§ 44.**  Naligiissitaanermut siunnersuisoqatigiinni ilaasortat Inatsisartuni Naalakkersuisunilu il. il. ilaasortat aningaasarsiaqartitaanerat il. il. pillugit Inatsisartut inatsisaanni maleruagassat malillugit akissarsiaqartinneqassapput, ullormusiaqartinneqassapput angalanermullu aningaasartuutinut ajunngitsorsiassaqartinneqassallutik. Aningaasartuutit taakkua Nunap karsianit ukiumoortumik tapiissutit iluanni akilerneqassapput.

*Missingersuutit naatsorsuutillu*

**§ 45.** Naligiissitaanermut siunnersuisoqatigiit ukiup tullianut missingersuutinut siunnersuummik ukiumoortumik Naalakkersuisunut saqqummiissapput. Siunnersuut isertitassatut aningaasartuutissatullu naatsorsuutigineqartunut missingersuinermik imaqassaaq. Peqatigisaanik ukiunut tulliuttunut Nunap Karsiata tapiissutissaasa annertussusissaannut siunnersuut saqqummiunneqassaaq.

**§ 46.** Naligiissitaanermut siunnersuisoqatigiit ukiumoortumik naatsorsuutinik, kukkunersiuisumit kukkunersiorneqartussanik, suliaqassapput.

*Imm. 2.* Ukiumoortumik naatsorsuutit kukkunersioriikkat ukiut tamaasa kingusinnerpaamik, ulloq 1. september Aningaasaqarnermut Naligiissitaanermullu Naalakkersuisoqarfimmut tunniunneqartassapput.

**Kapitali 8**  
*Taarsiiffigitinneq, uppernarsaasussaaneq pineqaatissiisarnerillu*

**§ 47.**  Manna inatsisip unioqqutinneqarnerani inuit pisinnaatitaaffimmikkut innarlerneqartut taarsiiffigineqarsinnaapput.  
 *Imm. 2*. Inuk §§ 4-7 aamma § 12 malillugit piumasaqaammik saqqummiussisimanini pissutigalugu iluaqutaanngitsumik iliuuseqarfigineqarpat imaluunniit iluaqutaanngitsunik kinguneqartumik pineqarpat, taarsiiffigineqarnissaa akuerineqarsinnaavoq.

**§ 48.** Sulinermik inuussutissarsiuteqartoq § 14 unioqqutillugu soraarsinneqarpat, sulisitsisup taarsiivigineqarnera akilissavaa. Taarsiissutissaq sulinermik inuussutissarsiuteqartup piffissaq atorfeqarsimanera suliamilu allat pisut eqqarsaatigalugit aalajangersarneqassaaq.

**§ 49.** Sulinermik inuussutissarsiuteqartoq, aningaasarsiaanni imaluunniit aningaasarsiaanut atugassarititaasuni § 12 unioqqutinneqarpat, aningaarsiaasa assigiinngissutaannut naapertuuttumik taarsiivigineqarsinnaavoq.

**§ 50.** Sulinermik inuussutissarsiuteqartoq § 12 naapertorlugu assigiinngisitsinnginnissaq pillugu piumasaqaammik saqqummiussisimanera pissutigalugu soraarsinneqartoq, taarsiivigineqarsinnaavoq. Taarsiissutissaq sulinermik inuussutissarsiuteqartup piffissaq atorfeqarsimanera suliamilu allat pisut eqqarsaatigalugit aalajangersarneqassaaq.

**§ 51.** Inuup innarligaalluni isumaqartup, §§ 4-7 aamma § 12 naapertorlugit pissusiviusuni pisut, toqqaannartumik imaluunniit toqqaannanngitsumik assigiinngisitsisoqartoq pasitsannerminut pissutaasut uppernarsarpagit, illuatungiusup assigiinngisitsinnginnissamut tunngaviusoq innarligaanngitsoq uppernarsaasariaqarpoq.  
 *Imm. 2*. Inuk assigiinngisitsinnginnissaq pillugu piumasaqaammik saqqummiussereernerata kingorna, §§ 4-7 aamma § 12 naapertorlugit, kingusinnerpaamik ukiup ataatsip qaangiunnerani soraarsitaappat, soraarsitsineq suliffeqarfimmi pissutsit naapertorlugit tunngavilersorluagaasoq, sulisitsisup uppernarsassavaa.  
 *Imm. 3.* Naartunini pillugu sulisitsisumut nalunaarutiginnereernermini inuk soraarsinneqarpat, sulisitsisup soraarsitsineq naartunermut attuumassuteqanngitsoq uppernarsassavaa.

**§ 52**. § 17-imik unioqqutitsineq akiliisitsinermik imaluunniit qaffasinnerusumik pineqaatissiinermik pinerluttulerinermi inatsit naapertorlugu pillarneqassaaq.

*Imm. 2.*  Unioqqutitsisoq aktiaatileqatigiiffiuppat, piginneqatigiilluni ingerlatseqatigiiffiuppat assigisaaluunniit, ingerlatseqatigiiffik akiliinissamut akisussaatinneqalersinnaavoq.

*Imm. 3.* § 17-ip unioqqutinneqarnera pillugu suliassat politiit suliassaattut suliarineqassapput.

**Kapitali 9***atuutilernera aammalu inatsisinut allanut tunngasut il.il.*

**§ 53.** Inatsisartut **i**natsisaat 1. januar 2024-mi atuutilissaaq.   
 *Imm. 2.* Peqatigisaanik angutit arnallu naligiissitaanissaat pillugu Inatsisartut inatsisaat nr. 3, 29. november 2013-imeersoq atorunnaassaaq.

*Imm. 3.* Inatsit naapertorlugu Naligiissitaanermut siunnersuisoqatigiit nutaat ulloq 1. juli 2024 atuutilertussanngorlugit toqqarneqassapput.